ET Euroopa Liidu Teataja L 117/42

KOMISJONI OTSUS,

29. aprill 2008,

millega kehtestatakse eritingimused Indiast pärit või sealt saadetud guarkummi kohta, kuna see võib olla saastunud pentaklorofenooli ja dioksiinidega

(teatavaks tehtud numbri K(2008) 1641 all)

(EMPs kohaldatav tekst)

(2008/352/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 1 punkti b alapunkti ii,

ning arvestades järgmist:

(1) Teatud Indiast pärit või sealt saadetud guarkummi partiidest on leitud kõrgeid pentaklorofenooli ja dioksiinide sisaldusi. Niisugune saastumine ohustab rahva tervist ühenduses, kui ei võeta meetmeid, et vältida pentaklorofenooli ja dioksiinide esinemist guarkummis.

(2) Vastuseks pentaklorofenooli ja dioksiinide kõrgete sisalduste leidmisele korraldas komisjon 5.–11. oktoobrini 2007 aastal kiireloomulise kontrollkäigu Indiasse. Eesmärk oli koguda teavet võimaliku saasteallika kohta ja hinnata India ametivõimude võetud kontrollimeetmeid saastumise taasesinemise vältimiseks. Kontrollikomisjon leidis, et praeguseks ei ole piisavalt tõendeid saastumise põhjuste kohta ning et India ametivõimude läbi viidud uurimine ei ole järelduste tegemiseks piisav. Arvestades naatriumpentaklorofenaadi kättesaadavust ja selle kasutust guarkummi tööstuses ning asjaolu, et tööstusharu on suures ulatuses isereguleeruv, ei ole kehtivad kontrollimeetmed piisavad tagamaks, et saastumine enam ei kordu.

(3) Ilma et see piiraks liikmesriikide kontrollikohustust, tuleks saastunud toodete tõenäolise impordi suhtes võetavate täiendavate meetmetega saavutada järjekindel ja ühtne lähenemisviis, mis võimaldaks kiiret ja tõhusat tegutsemist ning hoiaks ära liikmesriikidevahelised erinevused olukorra lahendamisel. Seepärast on asjakohane võtta erimeetmeid ühenduse tasandil.

(4) Et vältida pettust, mille eesmärk on hoiduda käesolevas otsuses loomade ja inimeste tervise kaitseks kehtestatud eritingimuste kohaldamisest, on oluline, et liittoiduained ja söödasegud, mis sisaldavad olulisel määral guarkummit, mis on pärit või saadetud Indiast, kuuluksid samuti käesoleva otsuse reguleerimisalasse. Piirsisalduseks on kehtestatud 10 %.

(5) Ühenduse söödas ja toidus sisalduvate dioksiinide ja PCBde referentlabor on läbi viinud uuringu pentaklorofenooli ja dioksiinide omavahelise korrelatsiooni kohta Indiast pärit saastunud guarkummis. Uuringust võib järeldada, et guarkummi, mille pentaklorofenooli sisaldus on alla 0,01 mg/kg, ei sisalda ülemäärases koguses dioksiine.

(6) Vimta labor Hyderabadis, mida kontrollikomisjon külastas, on akrediteeritud, kvalifitseeritud töötajatega ja hea varustusega labor. Leiti, et kõnealune labor on pentaklorofenooli sisalduse analüüsimiseks piisavalt pädev. Teiste kontrollitud laborite pädevus hinnati ebapiisavaks.

(7) On asjakohane nõuda, et kõigi Indiast pärit või sealt saadetud guarkummi või olulisel määral guarkummit sisaldavate toodete saadetistega, mis on ühendusse imporditud ja ettenähtud toiduks inimestele või loomadele, peab kaasas olema analüüsiaruanne, mille on välja andnud labor, mis on akrediteeritud vastavalt standardile EN ISO/IEC 17025 söödas ja toidus sisalduva pentaklorofenooli analüüsimiseks või vajalikke akrediteerimismenetlusi alustanud labor, kus on loodud piisavad kvaliteedi kontrollisüsteemid ning mille on heaks kiitnud labori asukohariigi pädev asutus.

(8) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Reguleerimisala

Käesolevat otsust kohaldatakse

a) guarkummi suhtes, mis kuulub CN-koodi 1302 32 90 alla ning pärineb või on saadetud Indiast ja on ettenähtud loomade või inimeste toiduks.

b) liittoiduainete ja söödasegude suhtes, mis sisaldavad vähemalt 10 % Indiast pärit või sealt saadetud guarkummit.

Artikkel 2

Esmase turuleviimise tingimused

1. Liikmesriik keelab artiklis 1 nimetatud toodete esmase turuleviimise, välja arvatud juhul, kui saadetisega on kaasas analüüsiaruande originaal, mille on välja andnud labor, mis on akrediteeritud vastavalt standardile EN ISO/IEC 17025 söödas ja toidus sisalduva pentaklorofenooli analüüsimiseks või vajalikke akrediteerimismenetlusi alustanud labor, kus on loodud piisavad kvaliteedi kontrollisüsteemid, (2) ning mis tõendab, et toode ei sisalda üle 0,01 mg/kg pentaklorofenooli. Analüüsitulemus peab olema esitatud koos laiendatud mõõtemääramatusega.

2. Analüüsiaruande peab kinnitama labori asukohariigi pädeva asutuse esindaja.

3. Enne artiklis 1 nimetatud toodete saadetiste tegelikku kohalejõudmist teavitab saadetise eest vastutav sööda- või toidukäitleja või tema esindaja sellest asjaomase liikmesriigi pädevat asutust.

4. Liikmesriikide pädevad asutused kontrollivad, et iga artiklis 1 nimetatud toodete esmaseks turuleviimiseks ettenähtud saadetisega oleks kaasas lõikes 1 nõutud analüüsiaruanne. Artiklis 1 nimetatud toodete iga saadetis tähistatakse sama koodiga, mis on märgitud eespoolviidatud proovivõtu- ja analüüsitulemuste aruandele. Sama koodiga tuleb tähistada saadetise iga kott või muu pakend.

5. Lõikes 1 nõutud analüüsiaruande puudumisel laseb ühenduses registrisse kantud sööda- või toidukäitleja analüüsida toodet laboris, mis on akrediteeritud vastavalt standardile EN ISO/IEC 17025 söödas ja toidus sisalduva pentaklorofenooli analüüsimiseks või vajalikke akrediteerimismenetlusi alustanud laboris, kus on loodud piisavad kvaliteedi kontrollisüsteemid, tõestamaks, et see ei sisalda üle 0,01 mg/kg pentaklorofenooli. Kuni analüüsiaruande saabumiseni, mille on kinnitanud labori asukohariigi pädeva asutuse esindaja, hoitakse toodet ametliku järelevalve all mitte kauem kui 60 päeva; pärast mida võtab pädev asutus kõnealuse toote suhtes meetmed tarvitusele vastavalt Euroopa Parlamendi ja nõukogu 29. aprilli 2004. aasta määruse (EÜ) nr 882/2004 (ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks) (3) artikli 19 lõike 1 punktile a.

6. Lõigetes 1 ja 5 nimetatud analüüsideks tuleb võtta partiist esinduslik proov vastavalt komisjoni 11. juuli 2002. aasta direktiivile 2002/63/EÜ, millega kehtestatakse ühenduse proovivõtumeetodid taimsetes ja loomsetes saadustes sisalduvate ja nende pinnal esinevate pestitsiidide jääkide ametlikuks kontrollimiseks ning tunnistatakse kehtetuks direktiiv 79/700/EMÜ. (4) Ekstraheerimine enne analüüsi teostatakse hapestatud lahustiga. Analüüs viiakse läbi vastavalt QuEChERS meetodi muudetud versioonile, mis on esitatud ühenduse pestitsiidijääkide referentlaborite veebilehel, (5) või vastavalt muule samavõrd usaldusväärsele meetodile.

Artikkel 3

Proovi võtmine ja analüüs

1. Liikmesriigid võtavad vajalikud meetmed, sealhulgas artiklis 1 nimetatud toodetest pisteliste proovide võtmine ja analüüsimine 5 % ulatuses artiklis 1 nimetatu toodete saadetistest, mis on esitatud esmaseks turuleviimiseks, et kinnitada, et pentaklorofenooli sisaldust 0,01 mg/kg ei ole ületatud.

Liikmesriigid teatavad komisjonile toidu- ja söödaalase kiirhoiatussüsteemi kaudu kõigist saadetistest, mis sisaldavad üle 0,01 mg/kg pentaklorofenooli, võttes arvesse mõõtemääramatust.

Liikmesriigid esitavad komisjonile iga kolme kuu järel aruande artiklis 1 nimetatud toodete saadetiste ametliku kontrolli käigus tehtud kõikide analüüside tulemustest. Kõnealune aruanne esitatakse igale kvartalile järgneval kuul (aprill, juuli, oktoober ja jaanuar).

2. Iga saadetist, millest võetakse proove ja mida analüüsitakse, võib enne turulelaskmist kinni pidada maksimaalselt 15 tööpäeva.

Artikkel 4

Saadetise jagamine osadeks

Kui saadetis jagatakse osadeks, siis peab saadetise iga osaga olema kuni hulgimüügietapini (kaasa arvatud selle ajal) kaasas artikli 2 lõigetes 1 ja 5 nõutud analüüsiaruande kinnitatud koopia. Kui sööda- või toidukäitleja teatab kavatsusest saadetis osadeks jagada, võib pädev asutus välja anda analüüsiaruande kinnitatud koopia ka siis, kui tooted lastakse vabasse ringlusesse.

Artikkel 5

Mittevastavad partiid

Artiklis 1 nimetatud toodete saadetiste suhtes, mis sisaldavad üle 0,01 mg/kg pentaklorofenooli, võttes arvesse mõõtemääramatust, järgitakse määruse (EÜ) nr 882/2004 artikli 19 lõike 1 punkti a meetmeid.

Artikkel 6

Kulude korvamine

Kõik proovide võtmise, analüüsimise, säilitamise või nõuetele mittevastavate partiidega seotud meetmetest tulenevad kulud kannab asjaomane sööda- või toidukäitleja vastavalt määruse (EÜ) nr 882/2004 artiklile 22 ja VI lisale.

Artikkel 7

Üleminekumeetmed

Erandina artikli 2 lõigetest 1 ja 5 võtavad liikmesriigid vastu artiklis 1 nimetatud toodetesaadetised, mis väljusid päritolu- või lähteriigist enne käesoleva otsuse kohaldamise kuupäeva, isegi kui nendega ei ole kaasas nimetatud artiklis nõutud analüüsiaruannet.

Artikkel 8

Meetmete läbivaatamine

Käesolev otsus vaadatakse uuesti läbi hiljemalt üks aasta pärast kohaldamise kuupäeva.

Artikkel 9

Kohaldamise kuupäev

Käesolevat otsust kohaldatakse alates 5. mai 2008.

Artikkel 10

Adressaadid

Käesolev otsus on adresseeritud liikmesriikidele.

Brüssel, 29. aprill 2008 Komisjoni nimel komisjoni liige Androulla VASSILIOU

(1) EÜT L 31, 1.2.2002, lk 1. Määrust on viimati muudetud komisjoni määrusega (EÜ) nr 202/2008 (ELT L 60, 5.3.2008, lk 17).

(2) Veterinaar- ja toiduameti andmetel on Vimta Labs, Hyderabad, Andhra Pradesh ainus labor Indias, mis vastab sellele nõudmisele.

(3) ELT L 165, 30.4.2004. Määrust on viimati muudetud nõukogu määrusega (EÜ) nr 301/2008 (ELT L 97, 9.4.2008, lk 85).

(4) EÜT L 187, 16.7.2002, lk 30.

(5) http://www.crl-pesticides.eu/library/docs/srm/QuechersForGuarGum.pdf